Geliefde boer op Potch-plaas vermoorArgieffoto Die gemeenskap van Potchefstroom in Noordwes is in rou gedompel nadat ŉ geliefde boer en oudonderwyser tydens ŉ plaasaanval vermoor is. Charl Bekker (74) is Donderdagoggend vermoedelik deur van sy eie werknemers oorrompel en vermoor. Kapt. Sam Tselanyane, polisiewoordvoerder, sê ŉ reusesoektog na die vier mans, tans die polisie se hoofverdagtes in die saak, is van stapel gestuur. “Die mans, wat glo op die plaas gewerk het, het na bewering om 10:30 die slagoffer genader en hom verwurg,” sê Tselanyane. “Daarna is hulle na die plaashuis waar hulle glo die huiswerker gedreig en die slagoffer se vrou (70) buite die huis vasgebind het.” Die verdagtes het ook die huis geplunder op soek na die kluis se sleutels. “Dit is nie in hierdie stadium duidelik wat presies gebuit is nie, maar die verdagtes het met die egpaar se Mercedes-Benz-sportnutsvoertuig op die vlug geslaan.” Die polisie ondersoek ŉ saak van moord, maar niemand is al aangekeer nie. Danie Vorster, Bekker se buurman, het aan Maroela Media gesê dat Bekker al dekades lank op ŉ plaas in Vyfhoek, buite die stad, met beeste boer. “Hy was destyds ŉ onderwyser aan Laerskool Hendrik Potgieter, waarna hy na ŉ ander skool toe is. Dit is egter al 20 of 30 jaar sedert hy die onderwys verlaat en voltyds geboer het.” Volgens Vorster was Bekker ŉ geliefde man wie se dood ŉ groot leemte in die landbougemeenskap laat. “Hy was ŉ staatmaker en ŉ voorslag met brande blus. Hy het altyd gehelp waar hy kon.” Talle van Bekker se voormalige leerders het op sosialemediaplatforms hul skok en woede oor die voorval te kenne gegee. Sommige sê hy was een van hul gunstelingonderwysers en ŉ man wat ŉ groot indruk op hul lewe gemaak het. “My hart is so seer om die aaklige nuus te hoor. Hy het ŉ massiewe rol gespeel in soveel kinders se lewens. My hart gaan uit na sy familie wat agterbly,” skryf een oudleerling op Facebook. “Ons onthou die goeie,” skryf nog een. Volgens Vorster is Bekker se vrou en twee kinders gebroke ná sy afsterwe en word hulle tans deur familielede bygestaan. Die begrafnisreëlings is nog nie bekend nie.